A BIZOTTSÁG KÖZLEMÉNYE

Európa új éllovasai: az induló és a növekvő innovatív vállalkozásokat érintő kezdeményezés

1. Bevezetés

A gyorsan növekvő vállalkozások más vállalkozásokkal összehasonlítva jóval több új munkahelyet hoznak létre. E vállalkozások jelentős részét olyan induló innovatív vállalkozások teszik ki, amelyek nagyobb vállalatokká nőtték ki magukat. E vállalatok növelik az EU versenyképességét és fokozzák az unióbeli innovációt, erősítve a gazdaságot. Az ilyen „növekvő vállalkozások” társadalmi szempontból is jótékony hatást fejtenek ki, például rugalmasabb és korszerűbb munkafeltételek biztosítása révén.

A Bizottság az egységes piaci stratégiában bejelentette, hogy megvizsgálja, hogyan tehető az egységes piac hatékonyabbá az induló és a növekvő innovatív vállalkozások számára. Az induló és a növekvő innovatív vállalkozások számára biztosított ökoszisztéma javítása közvetlen jótékony hatást fog gyakorolni az EU-ban a foglalkoztatásra és a növekedésre.

Az induló innovatív vállalkozásokra – melyek működéséhez gyakran kapcsolódik kulcsfontosságú alaptechnológia – rendszerint egyaránt jellemző a gyors növekedés, a nagyfokú innováció a termékek, folyamatok és finanszírozás terén, a legújabb technológiai vívmányok messzemenőkig való figyelembevétele, az innovatív üzleti modellek széles körű alkalmazása, és gyakran megfigyelhető az együttműködési platformok igénybe vétele is.

Számos tagállamban már most léteznek vagy jelenleg körvonalazódnak olyan kezdeményezések, amelyek az innováció és a vállalkozói készség számára ösztönző környezet megteremtésére irányulnak. Ennek eredményeként nincs jelentős különbség az EU és az Amerikai Egyesült Államok között az új vállalkozások létrejötte szempontjából. Ez különösen jól megfigyelhető a technológiai szektorban, ahol az unióbeli vállalkozások egyes közepes technikaigényű és csúcstechnológiai ágazatokban (pl. gépipari ágazat, gépjárműipar) világszinten is vezető szerepet kezdenek betölteni.

A munkahelyteremtést és a növekedést számos uniós kezdeményezés hivatott elősegíteni: az Európai Stratégiai Beruházási Alap (ESBA), valamint annak és kiterjesztése és megerősítése, ezen túlmenően pedig az egységes piaci stratégia, a digitális tartalmak egységes piaca és a tőkepiaci unió járult hozzá a további fejlődést elősegítő kerethez. Emellett az európai strukturális és beruházási alapok (esb-alapok) keretében nagyobb hangsúly kerül az innovációra és a kkv-k támogatására, többek között 140 000 induló innovatív vállalkozás és növekvő vállalkozás számára nyújtott kockázatitőke-támogatás formájában. Az ESBA-megállapodások eddig 377 000 kkv-t – köztük induló innovatív vállalkozásokat – céloztak meg.

Az induló innovatív vállalkozások közül azonban túl kevés az, amely az első két-három kritikus évet túlélve képes fejlődni és terjeszkedni Európában és azon túl, és még ritkábban fordul elő, hogy nagyvállalkozássá váljon.

Habár e helyzet mögött számos ok húzódik meg, becslések szerint az elkövetkező 20 évben az EU-ban mintegy 1 millió új munkahely jöhetne létre és akár 2 000 milliárd EUR-val bővülhetne a GDP, ha a növekvő vállalkozások aránya elérné az USA-ban mért arányt. A vállalkozások mérete és a termelékenység közötti pozitív kapcsolat következtében ez Európa termelékenységét is növelné. Emellett az induló innovatív vállalkozások növekedésének támogatását szolgáló módszerek meghatározása a hagyományos vállalkozásoknak is előnyös lenne, mivel elősegítené az egységes piacon belüli működésüket és növekedésüket.

A Bizottság által 2016 elején folytatott nyilvános konzultáció eredményei megerősítik ezt a megállapítást. A legfőbb megállapítások a következők voltak:

a növekedni kívánó induló innovatív vállalkozások továbbra is túl sok szabályozási és adminisztratív jellegű akadállyal szembesülnek, különösen határokon átnyúló helyzetekben;

az induló és a növekvő innovatív vállalkozások számára egyaránt túl kevés a lehetőség potenciális partnereket találni és együttműködni a finanszírozás, az üzlet és a helyi hatóságok vonatkozásában;

a finanszírozási eszközökhöz való hozzáférés a növekedés egyik legfőbb akadálya.

Röviden, a továbbra is fragmentált egységes piac különösen az induló és a növekvő innovatív vállalkozásokat gátolhatja növekedési potenciáljuk kiaknázásában. A jelek szerint a szabályozási és adminisztratív akadályok EU-szerte gyakran visszatartják e vállalkozásokat az innovációtól, immateriális eszközeik kiaknázásától és a növekedéstől. A vállalkozások dönthetnek úgy, hogy az Unión kívüli, nagyobb növekedési potenciállal kecsegtető joghatóságokon belül működnek tovább, ez pedig minden valószínűség szerint unióbeli munkahelyek elveszítését vonja maga után.

Az európai közigazgatási szervek, az induló innovatív vállalkozások és az üzleti partnerek közös fellépésére van szükség annak biztosítására, hogy az induló innovatív vállalkozások értékes erőfeszítései ne legyenek hiábavalók. Ehhez partnerséget kell kialakítani a nemzeti, regionális és helyi hatóságokkal, különösen pedig magukkal az induló innovatív vállalkozásokkal. Ide tartozik, hogy a hatóságok előmozdítják azoknak a feltételeknek a teljesülését, amelyek biztosítják az induló innovatív vállalkozások növekedési lehetőségeit. E vállalkozások pedig munkahelyeket hoznak létre, versengenek a piacon és társadalmi felelősségvállalásról tesznek tanúbizonyságot. A közelmúltban közzétett Európai Növekedési Kiáltvány jól mutatja, hogy az induló innovatív vállalkozások készen állnak a szerepvállalásra. A Bizottság üdvözli a terület szereplőitől induló kezdeményezést, melynek a szóban forgó kérdéseket illető ajánlásait felhasználta saját gondolatmenete megfogalmazásához.

E kezdeményezés három problémakört jár körül: akadályok; a partnerek hiánya és a lehetőségek szűkössége; valamint a finanszírozási nehézségek. Alapjául a következők szolgálnak:

az uniós szakpolitikák között megvalósuló koordinált megközelítés, amely már meglévő vagy jelenleg kidolgozás alatt álló intézkedésekre épül, ideértve az ágazati megközelítéseket, mint például az űripar esetében;